În ianuarie 1944 Mattenklott a cedat temporar comanda corpului către comandantul Diviziei 112 Infanterie, "Generalleutnant"-ul Theo-Helmut (Theobald) Lieb. În aceeași lună, Armata Roșie a încercat să încercuiască și să distrugă corpurile de armată XLII și XI, precum și detașamentul B ("Korpsabteilung B"), în timpul bătăliei din punga de la Korsun-Cerkassî. În cursul luptelor care au urmat, șeful Comitetului național antinazist pentru o Germanie Liberă, "General der Artillerie" Walther von Seydlitz-Kurzbach, neștiind de absența lui, a trimis o scrisoare către Matteklott și alți comandanți, îndemnându-i să se predea pentru a opri distrugerea iminentă a țării. Această propunere a fost, însă, ignorată. După câteva săptămâni de lupte grele, germanii au reușit să facă o breșă în linia frontului, iar Mattenklott a fost chemat înapoi în martie 1944 pentru a supraveghea reorganizarea corpului de armată și transferul unităților sale în Polonia ocupată, departe de linia frontului. El a fost însărcinat, de asemenea, cu redactarea unui raport post-acțiune ("Abschlussmeldung") și cu estimarea pierderilor. În următoarele luni, Mattenklott (în vârstă de 59 de ani) nu a jucat niciun rol militar important, cu excepția rolului său din cursul Bătăliei de la Kovel din nord-vestul Ucrainei, unde a ajutat unitățile germane să iasă din încercuirea forțelor sovietice.